b"\n_START_ARTICLE_\nCecil Mamiit\n_START_SECTION_\nPersonal na buhay\n_START_PARAGRAPH_\nIpinanganak si Mamiit noong Hunyo 27, 1976 sa Los Angeles, California. Nag-iisa siyang anak nina Cesar Mamiit at Felisa Valdeavilla na pawang tubong Alaminos, Laguna at Sariaya, Quezon sa Pilipinas, ayon sa pagkakasunod. Dahil naglalaro ng tennis ang kaniyang mga nakatatandang pinsan, hinikayat siyang ng kaniyang tiyuhin at mga magulang na subukan ang laro sa edad na anim._NEWLINE_Pumasok siya sa Nick Bollettieri Sports Academy kung saan siya'y nakapaglaro sa mga pagsasanay nina Boris Becker, Petr Korda, Mary Pierce at Monica Seles.\n_START_SECTION_\nKarera\n_START_PARAGRAPH_\nNoong 1996, habang freshman sa University of Southern California, napanalunan niya ang NCAA singles championship, na wala pang nakakagawa mula nang pumasok sa Stanford University si John McEnroe noong 1978.\n_START_SECTION_\nPaglaro sa Estados Unidos\n_START_PARAGRAPH_\nNagwagi siya ng pilak sa men's tournament sa 1999 Pan American Games sa Winnipeg, Canada nang matalo sa final sa kasamahan niyang Amerikanong si Paul Goldstein. Ang pinakamahusay niyang laro sa mga torneo ay sa 1999 San Jose tournament. Dito natalo niya sina Kenneth Carlsen, Andre Agassi (bagaman lamang si Agassi ng 6-0, 6-6 bago siya nag-default), Mark Woodforde, at Michael Chang bago natalo sa final kay Mark Philippoussis ng Australia.\n_START_SECTION_\nPaglaro sa Pilipinas\n_START_PARAGRAPH_\nUnang naglaro para sa Pilipinas si Mamiit sa 2005 Southeast Asian Games na ginanap sa Maynila, kung saan napanalunan niya ang gintong medalya sa men's singles, men's team at mixed doubles events, at pilak naman sa men's doules. Sa 2006 Asian Games na ginanap sa Doha, Qatar nagwagi siya ng tanso sa men's singles matapos matalo kay Lee Hyung Taik ng South Korea. Sa doubles event, siya at ang kasamang Pilipino-Amerikanong si Eric Taino ay nagwagi naman ng pilak, nang matalo sa nangungunang doubles players na sina Mahesh Bhupathi at Leander Paes ng India._NEWLINE_Mula niyang kinatawan ang Pilipinas sa 2007, 2009 at 2011 Southeast Asian Games kung saan nagwagi pa siya ng labing-isang medalya, kasama ang tatlo pang ginto medalya nang kaniyang maipagtanggol ang titulo sa men's singles noong 2007 laban kay Danai Udomchoke ng Thailand, at kasamahang Pilipinong si Treat Huey noong 2009._NEWLINE_Naging bahagi rin si Mamiit ng koponan ng Pilipinas sa Davis Cup mula 2006, kung saan wala siyang talo hanggang 2008. Huli siyang naglaro sa Davis Cup para sa Pilipinas noong 2011 nang magpasiya na siyang magretiro."